b"\n_START_ARTICLE_\nL'Hostal\n_START_SECTION_\nDescripci\xc3\xb3\n_START_PARAGRAPH_\nEl petit nucli de poblaci\xc3\xb3 de l'Hostal est\xc3\xa0 format per dos trams de carrers, el primer amb cases a banda i banda (l'Hostal de Baix), i el segon en un sol carrer (l'Hostal de Dalt), i per masos disseminats, el m\xc3\xa9s reconegut El Castell de Gimenelles, amb un estat perfecte de conservaci\xc3\xb3. Del Castellvell de Giminells, situat m\xc3\xa9s amunt de la masia Castell de Gimenelles, nom\xc3\xa9s en resten unes escasses runes, consistents en uns murs de pedra, d'aparell irregular, i la base d'una torre cil\xc3\xadndrica, feta amb pedra i fang, tot plegat de dimensions redu\xc3\xafdes. Hom creu que la masia Castell de Gimenelles va ser constru\xc3\xafda amb les restes d'aquest castell, d'aqu\xc3\xad el nom. A m\xc3\xa9s, el top\xc3\xb2nim Giminells sembla venir del mot llat\xc3\xad geminelli, que significa bessons. Hom diu que aquests bessons poden correspondre a les dues muntanyes quasi sim\xc3\xa8triques que es troben a ponent del castell vell, Les Bessones. Actualment, al nucli de la barriada, est\xc3\xa0 en construcci\xc3\xb3 un tercer tram de cases situat entre ambd\xc3\xb3s carrers, l'Hostal del Mig. L'any 2013 tenia 53 habitants.\n_START_SECTION_\nHist\xc3\xb2ria\n_START_PARAGRAPH_\nL'antiga quadra de Giminells \xc3\xa9s per alguns autors identificada amb els llocs de L'Hostal Nou (masia situada actualment al ara anomenat l'Hostal de Baix) i L'Hostal de Dalt. Els primers documents que parlen de Giminells, \xc2\xables rendes de Giminells\xc2\xbb, daten del segle XIV. El fogatjament de 1365-1370, parla de la \xc2\xabquadra de Giminells\xc2\xbb amb 15 focs, i diu que pertanyia a Bertran de Gallifa. Evidentment, es refereixen a l'antic castell i les seves terres, que formaven la Baronia de Giminells i Torregassa. El 1632 es cita Giminells explicant que la part civil depenia del bar\xc3\xb3 i la criminal del rei._NEWLINE_Els senyors de la Baronia de Giminells i Torregassa eren els Busquets, que en la segona meitat del segle XVIII varen entroncar amb els Vayreda, fam\xc3\xadlia olotina. L'\xc3\xbaltim bar\xc3\xb3 de Giminells i Torregassa va ser Joaquim Vayreda i Vila (1843-1894), gran pintor catal\xc3\xa0, fundador de l'Escola d'Olot i ponent de les Bases de Manresa. La seva v\xc3\xaddua va vendre la propietat el 1904 a causa d'un deute de 45.000 ptes. que tenia Vayreda en morir, causat per un fallit negoci d'electricitat._NEWLINE_La masia del Castellnou de Giminells o Gimenelles, del segle XVIII, est\xc3\xa0 situada al damunt d'un petit tur\xc3\xb3 a prop de L'Hostal de Dalt. Hom diu que es va edificar amb els enderrocs del castell vell (Castellvell de Giminells), i que finalment avui coneixem com a masia Castell de Gimenelles. La data de construcci\xc3\xb3 \xc3\xa9s de 1733, data que es troba en diverses rajoles de la masia signades pel rajoler Duran."